text: श्रीनगर: एक और कीर्तिमान स्थापित करते हुए केंद्रीय रिजर्व पुलिस बल (सीआरपीएफ) की 500 महिला कर्मियों की एक विशेष टुकड़ी नियमित ड्यूटी, उग्र भीड़ और पथराव करने वालों से निबटने के लिए कश्मीर घाटी में लायी गयी है. एक वरिष्ठ सीआरपीएफ अधिकारी ने यह जानकारी दी है. ये महिलाकर्मी जम्मू कश्मीर की ग्रीष्मकालीन राजधानी श्रीनगर के हमहामा में सीआरपीएफ के भर्ती प्रशिक्षण केंद्र में हैं और उन्हें दंगे एवं आतंकवाद निरोधक अभियानों का प्रशिक्षिण दिया जा रहा है. उनमें ज्यादा महिलाएं कांस्टेबल रैंक की हैं.